
๏ ร้อนอากาศร้อนไปอย่าใจร้อน
อย่าปล่อยใจฟุ้งจรว่อนโทสา
ตั้งสติยั้งคิดพิจารณา
ทบทวนหาเหตุผลหยุดลนลาน

๏ ปีใหม่ไทยเมษาเวลาร้อน
บรรพชนจึงผ่อนเพื่อสุขศานติ์
ให้รดน้ำชื่นทรวงช่วงสงกรานต์
ฝึกสันดานอ่อนน้อมรู้ถ่อมตน

๏ ฝึกรู้รักสามัคคีมีผ่อนผัน
ให้เป็นที่รู้กันมั่นเหตุผล
ว่าสงกรานต์รดน้ำฉ่ำกมล
ห้ามถือโกรธวุ่นวนฐานคนไทย

๏ เป็นการฝึกต่อต้านมารสิงจิต
รู้จักคิดฝึกสยบสงบได้
เป็นของขวัญของฝากจากกาลไกล
สืบสยามสดใสใจรื่นรมย์

๏ สงกรานต์จึงยิ่งกว่าเวลาสนุก
สงกรานต์ปลุกตัวกูให้รู้ข่ม
สงกรานต์สร้างสติรู้สู่สังคม
หากเริงเล่นเหมาะสมแก่สงกรานต์ ๚

